- Jeg har indtil nu valgt at holde detaljerne om vores advarsler og henvendelser til Kristian Thulesen Dahl for mig selv. Men det er uordentligt og ubehageligt at se på, hvordan man nu skubber det hele over på Morten Messerschmidt.

Sådan lyder forklaringen fra medlem af Europa-Parlamentet Rikke Karlsson, efter hun har valgt at fremlægge sin korrespondance med partitoppen i Dansk Folkeparti.

- Selvfølgelig har Morten (Messerschmidt, red.) et ansvar. Men Kristian (Thulesen Dahl, red.) havde som øverste leder i flere måneder fået henvendelser om, at noget var galt. Derfor vælger jeg at lægge mine advarsler frem nu, fortæller hun i et interview med Ekstra Bladet.

Det nu forhenværende medlem af partiet forsøgte i mere end tre måneder sidste år sammen med EP-medlem Jørn Dohrmann (DF) at få Dansk Folkepartis leder, Kristian Thulesen Dahl, i tale om det mulige misbrug af EU-midler i det nu nedlagte Meld, der var en partialliance for EU-skeptiske partier.

Efter at DR Nyheder og Ekstra Bladet i weekenden kunne fremlægge interne papirer, der ifølge flere eksperter viser, at der er misbrugt midler gennem Meld og den dertilhørende fond, Feld, har DF-ledelsen lovet at tilbagebetale op imod 500.000 kroner til EU.

Kristian Thulesen Dahl har tidligere betegnet sagen om Meld og Feld som "en rodebutik", han ikke selv har haft kendskab til.

Men ifølge Rikke Karlsson viser de nu fremlagte mails, at hun, inden hun udtrådte af partiet, forgæves forsøgte at råbe partilederen op på grund af sine bange anelser om udbetalingen af penge fra fonden.

- Jeg gik derfor til Kristian Thulesen Dahl og blandede ikke min onkel (Søren Espersen, red.) ind i det. Jeg tryglede jo nærmest Kristian om at lytte. Så jeg er dybt skuffet. Dansk Folkepartis ledelse svigtede os, siger Rikke Karlsson ifølge Ekstra Bladet.

Den 13. oktober 2015, tre dage efter at Rikke Karlsson for sidste gang forsøgte at skabe kontakt til Kristian Thulesen Dahl, udtrådte hun af partiet i protest.

DF-formanden har i dag ikke ønsket at stille op til et egentligt interview om sagen, men skriver i en kommentar til DR Nyheder: